### NN 95/2017 (22.9.2017.), Odluka o općinskim porezima Općine Sračinec

Općina Sračinec

2199

Na temelju članka 20. stavka 1. i članka 42. Zakona o lokalnim porezima (»Narodne novine«, broj 115/16), članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15 – Ispravak) i članka 36. Statuta Općine Sračinec (»Službeni vjesnik Varaždinske županije«, broj 14/13 i 27/13), Općinsko vijeće Općine Sračinec, na 3. sjednici održanoj 12. rujna 2017. godine, donosi

ODLUKU

O OPĆINSKIM POREZIMA OPĆINE SRAČINEC

I. OPĆE ODREDBE

Članak 1.

Ovom se Odlukom utvrđuju se vrste poreza koji pripadaju Općini Sračinec (u nastavku teksta: Općina), obveznici plaćanja, porezne stope i osnovice, visina poreza te način obračuna i plaćanja općinskih poreza u skladu sa odredbama Zakona o lokalnim porezima.

II. VRSTE POREZA

Članak 2.

Općinski porezi su:

1. prirez porezu na dohodak,

2. porez na potrošnju,

3. porez na kuću za odmor,

4. porez na korištenje javnih površina,

5. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Sračinec sukladno odredbama Zakona o lokalnim porezima (»Narodne novine«, broj 115/16), Zakona o porezu na dohodak (»Narodne novine«, broj 115/16) i Pravilnika o porezu na dohodak (»Narodne novine«, broj 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je Proračuna Općine Sračinec.

Poslove u vezi s utvrđivanjem i naplatom prireza porezu na dohodak za Općinu Sračinec obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine.

Članak 7.

Obveznik plaćanja poreza na potrošnju iz članka 6. ove Odluke je pravna ili fizička osoba koja pruža ugostiteljske usluge u ugostiteljskim objektima na području Općine.

Članak 8.

Osnovica za utvrđivanje visine poreza na potrošnju iz članka 6. ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Porez na potrošnju prihod je proračuna Općine Sračinec.

Obračunsko razdoblje plaćanja poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP – MI – PO koji se podnosi nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika, najkasnije do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na kuće za odmor

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine.

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor, u smislu ove Odluke, ne smatraju se gospodarske zgrade koje služe za smještaj poljoprivrednih strojeva, oruđa i drugog pribora, kao i dijelovi objekta koji služe u iste svrhe.

Članak 12.

Porez na kuće za odmor plaća se godišnje u iznosu od 10,00 kuna po m2 korisne površine kuće za odmor.

Porez na kuće za odmor prihod je proračuna Općine Sračinec na čijem se području nalazi kuća za odmor.

Obveznici poreza na kuće za odmor dužni su Jedinstvenom upravnom odjelu Općine Sračinec ili nadležnoj Ispostavi Porezne uprave dostaviti podatke o kućama za odmor koji se odnose na mjesto gdje se nalaze ti objekti, te korisnu površinu kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju porezne obveze.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna uprava.

Članak 13.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor u vrijeme dok su u njima smješteni prognanici i izbjeglice.

4. Porez na korištenje javnih površina

Članak 14.

Porez na korištenje javnih površina plaćaju pravne i fizičke osobe koje privremeno koriste javnu površinu na području Općine Sračinec.

Javnom površinom, u smislu ove Odluke, smatraju se ulice, nogostupi, ceste, trgovi, javni prolazi, stube, mostovi, parkirališta, stajališta javnog prometa i slično, zelene površine, parkovi, travnjaci, zelene površine uz ceste u naselju i izvan naselja čiji je vlasnik Općina Sračinec ili su joj te površine date na korištenje i održavanje.

Članak 15.

Javne površine mogu se dati na korištenje za postavu ljetnih terasa, kioska ili drugih pokretnih objekata kroz određeno vrijeme.

Za korištenje javnih površina iz prethodnog stavka podnosi se zahtjev Jedinstvenom upravnom odjelu, koji odobrava privremeno korištenje javne površine.

Ukoliko podnositelj zahtjeva ima dospjelog dugovanja prema Općini Sračinec bilo koje osnove, ne može se odobriti korištenje javne površine.

Porez na korištenje javne površine obveznik je dužan platiti prije početka korištenja javne površine, a rješenje izdaje Jedinstveni upravni odjel Općine Sračinec.

Članak 16.

Na korištenje javnih površina plaća se porez na svaki m² površine po danu i to:

a) u naseljima Općine Sračinec za:

– ljetne terase – 1,00 kn,

– prodajne stolove, klupe i zamrzivače – 3,00 kn,

– reklamne panoe – 2,00 kn,

– zabavišta i drugo – 0,50 kn.

b) u naseljima Općine Sračinec za posebne prigode:

– prodajne stolove, klupe i zamrzivače – 20,00 kn,

– reklamne panoe – 4,00 kn,

– zabavišta i drugo – 2,00 kn.

Porez na ljetne terase obračunava se od 1. 5. do 30. 9. tekuće go­dine.

Članak 17.

Iznimno, na temelju podnesenog zahtjeva za korištenje javne površine, općinski načelnik od obveze plaćanja poreza na korištenje javne površine može osloboditi neprofitne udruge građana, prodaju poljoprivrednih proizvoda, održavanje akcija zaštite okoliša, humanitarne, kulturne, sportske i druge akcije od interesa za Općinu Sračinec.

5. Porez na nekretnine

Članak 18.

Posebnom odlukom Općinskog vijeća urediti će se detaljnije sva pitanja utvrđivanja i naplate poreza na nekretnine sukladno odredbama Zakona o lokalnim porezima (»Narodne novine«, broj 115/16).

III. PRIJELAZNE I ZAVRŠNE ODREDBE

Članak 19.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 20.

Ova Odluka stupa na snagu u roku od osam dana od dana objave u »Službenom vjesniku Varaždinske županije«, osim odredbi o prirezu porezu na dohodak koje stupaju na snagu prvog dana u mjesecu nakon mjeseca objave u »Narodnim novinama«.

Članak 21.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine«, broj 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ove Odluke.

Rješenja o korištenju javne površine koja su donijeta do dana stupanja na snagu ove Odluke ostaju na snazi.

Članak 22.

Odredbe članaka 10., 11., 12. i 13. ove Odluke prestaju važiti 1. siječnja 2018. godine.

Članak 23.

Danom stupanja na snagu ove Odluke prestaje važiti Odluka o prirezu porezu na dohodak Općine Sračinec (»Narodne novine«, broj 13/06), Odluka o prirezu poreza na dohodak Općine Sračinec (»Službeni vjesnik Varaždinske županije«, broj 38/05) i Odluka o izmjenama i dopunama Odluke o prirezu poreza na dohodak Općine Sračinec (»Službeni vjesnik Varaždinske županije«, broj 4/06).

Članak 24.

Ova Odluka objavit će se u »Narodnim novinama« i »Službenom vjesniku Varaždinske županije«.

Klasa: 410-01/17-01/01
 Urbroj: 2186/07-01-02-17-1
 Sračinec, 12. rujna 2017.

Predsjednica Općinskog vijeća
 Stanka Miko, v. r.